**Osobitná časť**

**Čl. I**

**K bodu 1**

V nadväznosti na viaceré nejasnosti ohľadne organizačnej zložky podniku zahraničnej osoby v súvislosti s platením verejného zdravotného poistenia spresňuje sa osobný rozsah verejného zdravotného poistenia aj o túto organizačnú zložku.

**K bodu 2**

Spresnenie ustanovenia v nadväznosti na úpravu v bode 1.

**K bodu 3**

V prípade troch dní pracovného pokoja v nepretržitom slede by zdravotná poisťovňa a Úrad pre dohľad nad zdravotnou starostlivosťou nemohli informáciu podať načas, preto sa lehota na plnenie oznamovacej povinnosti ustanovuje v pracovných dňoch.

**K bodu 4**

Spresnenie ustanovenia. Na účely posúdenia, ktorá prihláška bola podaná v zdravotnej poisťovni ako prvá sú potrebné oba dátumy a časy.

**K bodu 5**

Spresnenie ustanovenia. Na účely posúdenia, ktorá prihláška bola podaná v zdravotnej poisťovni ako prvá sú potrebné oba dátumy a časy.

**K bodu 6**

Zavádza sa nový platiteľ poistného – platiteľ dividend vzhľadom, na jeho povinnosť vypočítať, platiť a odvádzať preddavky na poistné zo sumy vyplatených dividend.

**K bodu 7**

Spresnenie ustanovenia vzhľadom na to, že sa vyžaduje súčasné splnenie oboch podmienok uvedených v  § 3 ods. 3 druhej vete.

**K bodu 8**

Jednoznačne sa v zákone určuje, že študent sa za poistenca štátu považuje aj v období prázdnin medzi prvým a druhým stupňom vysokoškolského štúdia, ako aj medzi druhým a tretím stupňom vysokoškolského štúdia.

**K bodu 9**

Definuje sa platiteľ dividend vzhľadom na jeho zaradenie medzi platiteľov poistného.

**K bodu 10**

Zvyšuje sa sadzba poistného pre zamestnanca, samostatne zárobkovo činnú osobu, samoplatiteľa a poistenca štátu, ktorým boli vyplatené dividendy na 14 %. Sadzba 14% je všeobecná sadzba, ktorej podliehajú všetky nepravidelné príjmy vstupujúce do vymeriavacieho základu, ako aj sadzba, ktorú majú určenú samostatne zárobkovo činné osoby a samoplatitelia. Nie je dôvod na zachovanie osobitnej (nižšej) sadzby na príjmy z dividend na úrovni 10%, nakoľko niet dôvodu na takéto zvýhodnenie jedného druhu príjmu fyzickej osoby oproti iným príjmom.

**K bodu 11**

Ustanovuje sa vymeriavací základ pre zamestnanca, samostatne zárobkovo činnú osobu, samoplatiteľa a poistenca štátu, ktorým boli vyplatené dividendy.

**K bodu 12**

Úprava súvisiaca s navrhovaným doplnením maximálneho vymeriavacieho základu pre poistenca, ktorému boli vyplatené dividendy.

**K bodu 13**

Ustanovuje sa maximálny vymeriavací základ pre poistenca, ktorému boli vyplatené dividendy.

**K bodu 14**

Úprava postupu platenia poistného na verejné zdravotné poistenie v prípade, ak súd rozhodol o náhrade mzdy z dôvodu neplatne skončeného pracovného pomeru a v prípade mimosúdneho vyrovnania.

**K bodu 15**

Ustanovuje sa spôsob výpočtu,  platenia a odvádzania preddavkov na poistné pre poistenca, ktorému boli vyplatené dividendy.

**K bodu 16**

Ustanovuje sa maximálna výška preddavku na poistné pre poistenca, ktorému boli vyplatené dividendy.

**K bodu 17**

Preddavky na poistné zo sumy vyplatených dividend platiteľom dividend vypočítava, platí a uhrádza platiteľ dividend. Povinnosť platiteľa poistného overiť poistný vzťah poistenca súvisí s jeho povinnosťou vypočítať, platiť a odvádzať preddavok na poistné.

**K bodu 18**

Ustanovuje sa splatnosť preddavku na poistné pre platiteľa dividend za poistenca, ktorému vyplatil dividendy.

**K bodu 19**

Spresňujú sa náležitosti výkazu nedoplatkov.

**K bodu 20**

V zmysle navrhovanej úpravy bude zdravotná poisťovňa povinná vykonať ročné zúčtovanie aj za svojho poistenca, ktorý mal vyplatené dividendy.

**K bodu 21**

Zužuje sa okruh poistencov, za ktorých zdravotná poisťovňa nemusí vykonať ročné zúčtovanie poistného v dôsledku čoho bude zdravotná poisťovňa povinná vykonať ročné zúčtovanie poistného aj za zamestnancov, ktorí majú viacero zamestnaneckých pomerov, z ktorých odvádzajú preddavky z maximálneho vymeriavacieho základu.

**K bodu 22**

Zužuje sa okruh poistencov, za ktorých zdravotná poisťovňa nemusí vykonať ročné zúčtovanie poistného v dôsledku čoho bude zdravotná poisťovňa povinná vykonať ročné zúčtovanie poistného aj za samostatne zárobkovo činné osoby, ktoré uhrádzajú vyššie preddavky na poistné a pritom majú nižší vymeriavací základ.

**K bodu 23**

Zužuje sa okruh poistencov, za ktorých zdravotná poisťovňa nemusí vykonať ročné zúčtovanie poistného v dôsledku čoho bude zdravotná poisťovňa povinná vykonať ročné zúčtovanie poistného aj za osoby, ktoré boli časť roka v zahraničí a časť roka na Slovensku ako zamestnanci, ktorí majú viacero zamestnaneckých pomerov, z ktorých odvádzajú preddavky z maximálneho vymeriavacieho základu.

**K bodu 24**

Zužuje sa okruh poistencov, za ktorých zdravotná poisťovňa nemusí vykonať ročné zúčtovanie poistného.

**K bodu 25**

Legislatívno-technická úprava súvisiaca s vylúčením rozpisu pohľadávok na jednotlivé mesiace pre nedoplatok z ročného zúčtovania poistného.

**K bodu 26**

Vzhľadom na splnomocňovacie ustanovenie v § 20 ods. 7 sa navrhuje vypustiť určovanie spôsobu a formy výkazu úradom.

**K bodu 27**

Ustanovuje sa povinnosť pre platiteľa dividend vykázať elektronicky preddavky na poistné príslušnej zdravotnej poisťovni. Vypustenie povinnosti samostatne zárobkovo činnej osoby podľa § 20 ods. 6 zákona súvisí s navrhovanou úpravou v bode 22, podľa ktorej zdravotná poisťovňa bude povinná vykonať ročné zúčtovanie poistného za všetky samostatne zárobkovo činné osoby.

**K bodu 28**

Povinnosť poistenca poskytnúť súčinnosť zdravotnej poisťovni súvisí s navrhovaným zúžením oznamovacej povinnosti poistenca.

**K bodu 29**

Navrhuje sa zúženie oznamovacej povinnosti poistenca v prípadoch, v ktorých sa zdravotná poisťovňa dozvie rozhodujúce skutočnosti z dávok príslušných subjektov (napr. Sociálna poisťovňa), aby nešlo o duplicitné oznamovanie údajov.

**K bodu 30**

Dopĺňa sa oznamovacia povinnosť v nadväznosti na § 11 ods. 7 písm. r), pretože ide o údaj, ktorý zdravotná poisťovňa nemá možnosť získať od subjektov, ktoré majú voči nej oznamovaciu povinnosť.

**K bodu 31**

Ustanovuje sa oznamovacia povinnosť pre poistenca, ktorému boli vyplatené dividendy a pre poistenca, ktorý má príjem z výkonu činnosti osobného asistenta voči zdravotnej poisťovni, ktorá je príslušná na vykonanie ročného zúčtovania poistného. Súčasne sa ustanovuje forma plnenia oznamovacej povinnosti. Plnenie oznamovacej povinnosti elektronicky uľahčí prístup k zdravotnej poisťovni a zníži sa aj administratívne zaťaženie zdravotných poisťovní.

**K bodu 32**

Elektronická forma plnenia oznamovacej povinnosti výrazne skráti čas potrebný na komunikáciu so zdravotnou poisťovňou.

**K bodu 33**

Dopĺňa sa povinnosť oznámiť zdravotnej poisťovni aj zmenu platiteľa poistného.

**K bodu 34**

Úprava súvisiaca s navrhovaným bodom 36, v ktorom sa upravuje zoznam dlžníkov.

**K bodu 35**

Úprava súvisiaca s navrhovaným bodom 36, v ktorom sa upravuje zoznam dlžníkov.

**K bodu 36**

Komplexne v samostatnom paragrafe sa upravuje zoznam dlžníkov vrátane jeho náležitostí, oprávnenie dlžníka a postup zdravotnej poisťovne pri podaní námietky voči zaradeniu poistenca, resp. platiteľa poistného do zoznamu dlžníkov.

**K bodu 37**

Úprava pokút v nadväznosti na doplnenie povinnosti poistenca v bode 28.

**K bodu 38**

Na účely mesačného prerozdeľovania poistného sa v záujme jednoznačnosti spresňuje oznamovacia povinnosť zdravotnej poisťovne voči Úradu pre dohľad nad zdravotnou starostlivosťou.

**K bodu 39**

Z oznamovacej povinnosti zdravotnej poisťovne sa vypúšťa povinnosť, ktorej plnenie je z hľadiska mesačného prerozdeľovania poistného irelevantné.

**K bodu 40**

Úprava súvisiaca s navrhovaným bodom 39.

**K bodu 41**

Úprava súvisiaca s navrhovaným bodom 39.

**K bodu 42**

V záujme jednoznačného nahlasovania údajov na účely mesačného prerozdeľovania poistného nemožno prihliadať na žiadne ďalšie údaje.

**K bodu 43**

Na účely ročného prerozdeľovania poistného sa v záujme jednoznačnosti spresňuje oznamovacia povinnosť zdravotnej poisťovne voči Úradu pre dohľad nad zdravotnou starostlivosťou.

**K bodu 44**

V záujme jednoznačného nahlasovania údajov na účely mesačného prerozdeľovania poistného nemožno prihliadať na žiadne ďalšie údaje.

**K bodu 45**

Účelom navrhovanej úpravy je zvyšovať kvalitu odovzdávaných dát a následne celého procesu prerozdeľovania poistného.

**K bodu 46**

Navrhuje sa kontrolný mechanizmus zaraďovania poistencov do farmaceuticko-nákladových skupín.

**K bodu 47**

V súvislosti s úpravou výpočtu vymeriavacieho základu novelou zákona – zákonom č. 252/2012 Z. z. – sa dopĺňa rozsah údajov poskytovaných Finančným riaditeľstvom Slovenskej republiky.

**K bodu 48**

Prechodné ustanovenia v záujme plynulého prechodu na novú právnu úpravu. V odsekoch 2 a 3 ide o prechodné ustanovenia, ktoré majú zabezpečiť, aby zdravotná poisťovňa vedela vypočítať preddavok na zdravotné poistenie pre samostatne zárobkovo činnú osobu, keďže sa zákonom č. 252/2012 Z. z. zaviedlo, že zdravotné poistenie a sociálne poistenie neznižujú základ dane samostatne zárobkovo činnej osoby a zdravotné poisťovne nemajú informáciu o výške sociálneho poistenia.

**K čl. II**

**K bodu 1**

Navrhuje sa vypustiť povinnosť zdravotnej poisťovne, ktorá naposledy vykonávala verejné zdravotné poistenie poistenca, predložiť príslušnej zdravotnej poisťovni poistenca na základe jej vyžiadania údaje o predpísanom poistnom v členení na uhradené a neuhradené podľa platiteľa poistného za každý kalendárny mesiac, údaje o úrokoch z omeškania v členení na uhradené a neuhradené, údaje o výsledku ročného zúčtovania v členení na uhradené a neuhradené a údaj o zaradení poistenca do farmaceuticko-nákladovej skupiny, pretože tieto údaje sú pre príslušnú zdravotnú poisťovňu nadbytočné.

**K bodu 2**

Úprava súvisiaca s požiadavkami praxe.

**K bodu 3**

Doplnenie činnosti Úradu pre dohľad nad zdravotnou starostlivosťou v nadväznosti na § 23 ods. 7 zákona č. 580/2004 Z. z.

**K bodu 4**

Ustanovenie sa zosúlaďuje s § 6 ods. 11 zákona č. 580/2004 Z. z.

**K bodu 5**

Doplnenie činnosti Úradu pre dohľad nad zdravotnou starostlivosťou v nadväznosti na zabezpečenie realizácie odvodov z dividend, ktoré sa navrhuje zaviesť v čl. I.

**K čl. III**

Účinnosť zákona sa navrhuje vzhľadom na predpokladanú dĺžku legislatívneho procesu a s prihliadnutím na jedno z opatrení vychádzajúcich z Programového vyhlásenia vlády SR, ktorých cieľom je konsolidácia verejných financií a celkové zníženie deficitu verejných financií pod 3 % HDP v roku 2013 v súlade s požiadavkami EÚ.